b'\n_START_ARTICLE_\nNedolo\xc4\x8dnik\n_START_PARAGRAPH_\nN\xc3\xa8dol\xc3\xb3\xc4\x8dnik (\xc3\xadnfinitiv) je nedolo\xc4\x8dna glagolska oblika, ki se kon\xc4\x8duje na -ti ali -\xc4\x8di (na primer: hoditi, te\xc4\x8di). Ob pomo\xc5\xbenih in faznih glagolih imajo vlogo povedkovnika (moram povedati, za\xc4\x8del je govoriti), redko pa se rabi tudi samostalni\xc5\xa1ko v srednjem spolu (dobro jesti, dobrega jesti). V pogovornem jeziku se pogosto uporablja tako imenovani kratki nedolo\xc4\x8dnik, ki se kon\xc4\x8duje na -t ali -\xc4\x8d (ho\xc4\x8dem te\xc4\x8d \xe2\x86\x92 pravilno ho\xc4\x8dem te\xc4\x8di). Glasovno je enak ali podoben namenilniku, naglas se lahko razlikuje: moram nos\xc3\xadti (nedolo\xc4\x8dnik), moram n\xc3\xb4sit (kratki oziroma pogovorni nedolo\xc4\x8dnik), grem n\xc3\xb4sit (namenilnik); moram sp\xc3\xa1ti (nedolo\xc4\x8dnik), moram sp\xc3\xa0t (kratki nedolo\xc4\x8dnik), grem sp\xc3\xa1t (namenilnik).'